Lotte Bundsgaard (S), 2001-05-18:
Jeg vil godt starte med at sige tak for en god debat.
Da vi startede lidt tidligere på dagen, var der mange, der sagde, at det ville blive en kort debat.
Det blev det heldigvis ikke, og det er godt, for debatten om, hvordan vores byer skal udvikle sig, hvordan vi sikrer boliger til alle, hvordan vi sikrer en varieret boligmasse, hvordan vi sikrer mangfoldige byer, er en meget vigtig debat.
Derfor er det dejligt, at vi har taget os så god tid til at diskutere det her i Folketinget.
Vi har været omkring rigtig mange emner.
Jeg vil godt starte med et af de emner, som jeg synes er meget vigtig, nemlig borgerinddragelse og demokrati.
Hvis man en gang imellem ser på vores velfærdssamfund, så er et af de problemer, vi har, at lidt for mange lidt for tit fralægger sig ansvaret.
Lidt for mange siger: Det er ikke mit ansvar, for jeg har betalt min skat.
Vi skal gøre, hvad vi kan, for at gå imod det, så vi ansvarliggør i stedet for at vedtage love, eller hvad ved jeg, der gør, at man bare kan fralægge sig ansvaret.
Én af måderne, hvorpå man kan ansvarliggøre flere mennesker i Danmark, er ved at inddrage borgerne alle de steder, hvor det er muligt at inddrage dem.
Og når man ser på vores bypolitik, er der jo en speciel problemstilling her, fordi borgerinddragelsen skal gå på tværs af forskellige sektorer, skal gå på tværes af forskellige forvaltninger.
Derfor prioriterer vi i regeringen borgerinddragelsen
meget højt, og derfor er jeg også glad for, at der er mange, der har sagt noget om det i løbet af debatten.
Et andet område, der har været meget fokus på, har været de socialt belastede boligområder.
Det er vi i regeringen meget glade for at man har sat fokus på, for vi mener, at det er afgørende, at Danmark udvikler sig til et helt land, et land, hvor alle har mulighed for at vælge det liv, man gerne vil leve, hvor man ikke blot er isoleret og ikke kan komme ud af de sociale problemer, man har. Derfor har vi igennem årene gjort meget for at løfte de socialt belastede områder, bl.a. gennem hele kvarterløftindsatsen, hvor vi har sat helhedsorienteret ind med beboerrådgivning, hvor vi har prøvet at inddrage borgerne i områderne for på den måde at sikre, at boligområdet igen bliver velfungerende.
Her kan jeg ikke lade være med at sige, at når man hører om, hvor meget især partiet Venstre bekymrer sig om de belastede boligområder, så kan det godt lyde en anelse hyklerisk.
Vi ved jo, at da vi i 1999 vedtog at ændre på byfornyelsesloven, så vi kunne sætte nye kvarterløftprojekter i gang, stemte Venstre imod.
Det er meget nemt for partiet Venstre at svinge sig op og sige, at de er de svagestes vogtere, og så stemme noget andet, når pengene skal bevilges. Men vi fortsætter på det her område.
Der skal sættes ind flere steder for at sikre, at de socialt belastede områder bliver bæredygtige.
For det første foreslår vi i redegørelsen, at vi skal udarbejde nogle sociale indikatorer, så vi kan sætte ind, før alle kan se, at der er problemer. Så vi kan vende en udvikling, før den er blevet rigtig negativ.
Vi prøver også at se på, hvilke nye metoder man kan bruge.
Hr. Knud Erik Hansen har flere gange i løbet af debatten sagt, at vi skal passe på, at vi ikke glemmer de svageste, at vi ikke hele tiden skal tale om de stærkeste.
Det er jeg enig i, men på den anden side skal vi også sikre, at det ikke kun er svage, der bor i et boligområde.
De har også brug for, at der er nogle, der er ressourcestærke, som kan være med til at løfte dem op.
Vi gør noget på det her område, fordi det for os er afgørende, at vi ikke har boligområder i Danmark, der er inde i en negativ spiral.
Den udvikling skal vi vende.
Nu kan jeg se, at han har forladt Folketingssalen, det er sikkert, fordi han ved, at jeg sagtens kan svare med oprejst pande på hans spørgsmål.
Hr. John Vinther spørger om, hvordan regeringens erhvervspolitik er.
Fru Lissa Mathiasen redegjorde flot for, hvilke initiativer vi har sat i gang, men det er jo altid godt at bruge nogle af dem, der ved noget om det.
Nogle af dem, der har fingeren nede i jorden, og der har jeg et godt eksempel fra den nye virksomhed, som har valgt at slå sig ned i Helsingør, nemlig Biogen.
De har mange steder argumenteret for, hvorfor de har valgt Danmark, hvorfor de mener, at vi har en god erhvervspolitik i Danmark. Jeg vil godt have lov til lige at citere lidt fra deres hjemmeside.
De skriver: »Danmark kan tilbyde en i europæisk sammenhæng unik kombination af højtuddannet arbejdskraft, et rigt forskermiljø og adgang til offentlige uddannelsesprogrammer for medarbejderne.
Desuden har Danmark et fleksibelt arbejdsmarked, en god infrastruktur og mere end
10 års erfaring med et stort arbejde med genmodificerede organismer i bl.a. Novo Nordisk og Christian Hansen.«
Så det viser jo, at virksomheder, som har en fremtid foran sig, vælger Danmark, fordi vi kan andet end blot give skattelettelser.
Vi kan også sikre en sammenhængende uddannelsespolitik.
Vi kan sikre byer, der fungerer.
Vi kan sikre en veluddannet arbejdskraft.
Så når hr. John Vinther stiller mig et retorisk spørgsmål om erhvervspolitik og forlader salen, så forstår jeg egentlig godt, hvorfor han forlader salen, inden svaret kommer. Flere ordførere har været inde på et meget centralt spørgsmål: Hvordan sikrer vi, at vores byer bliver brugt bedst muligt?
Hvordan sikrer vi balancen?
Her er et af vores forslag jo byomdannelsesselskaberne.
Vi skal sikre, at vi ikke har områder i vores byer, som ligger øde hen,
som vi ikke bruger til noget, som ikke bliver omdannet.
Vi skal sikre, at de arealer bliver omdannet til nyt erhverv, til boliger eller til grønne områder, så vi bruger vores byer positivt i stedet for at have områder, som vi ikke bruger til noget.
Hr. Knud Erik Hansen er i den forbindelse inde på, at vi skal passe på, at vores byer ikke bliver helt uden grønne områder.
Vi skal sikre en balance, hvor vi på den ene side bruger vores byer produktivt, men på den anden side også sikrer, at der er åndehuller, hvor beboerne i byerne og de, der arbejder i byerne, kan gå ud og trække frisk luft og nyde grønne omgivelser.
Så det er vi fuldstændig enige i.
Hr. Knud Erik Hansen taler også om vigtigheden af, at vi sikrer os, at byerne er bæredygtige, også hvad angår trafik.
I regeringen er vi helt enige.
Vores byer skal være bæredygtige, både hvad angår bæredygtig social udvikling, bæredygtig økonomisk udvikling og bæredygtig miljømæssig udvikling, og hermed mener vi også en bæredygtig trafikudvikling.
Derfor er vi glade for, at vi sammen med SF og Enhedslisten i finanslov 2001 er enige om, at vi skal undersøge, om vi kan indføre en kørselsafgift, der netop skal sikre den bæredygtighed. Hr. Egil Møller og fru Lissa Mathiasen er inde på spørgsmålet om landsbyerne.
Er de ikke også en del af Danmark?
Jo, det er de.
Et godt land er et mangfoldigt land.
Derfor har vi i regeringen lagt meget vægt på, at Danmark skal udvikle sig som ét land, at det skal være muligt at vælge, hvor man gerne vil bo, at landsbyerne
skal være bæredygtige.
Jeg kan fortælle, at inden for mit område har vi sat forskellige ting i gang.
Sidst har vi under bypuljen haft et projekt, hvor vi har spurgt: Er der nogen, der har nogle gode ideer i landsbyerne, kan vi så ikke være med til at udvikle dem, så vi kan bruge dem andre steder?
Og det er der.
Vi har heldigvis fået et væld
af ansøgninger.
Så vi ved, at der er kræfter rundtom i landsbyerne, der gerne vil være med til at sikre bæredygtige landsbyer, der gerne vil være med til at sikre, at Danmark er et land både med store byer, universitetsbyer og landsbyer.
Jeg synes, at det er meget positivt, at en stor del af Folketinget sætter det højt på dagsordenen.
Vi ved godt, hvor meget det betyder for et menneskes liv, at man er tryg.
En af de ting, som er med til at skabe trygheden, er, at man har et godt sted at bo.
Derfor vil vi i regeringen være med til at sikre, at vi får bygget nogle flere boliger. Derfor fremlagde vi her i starten af ugen en boligpolitisk pakke.
Og jeg vil godt understrege, at den boligpolitiske pakke ikke er sådan et take it or leave it-udspil.
Tværtimod er det en pakke, som jeg synes vi skal forhandle om i fællesskab, så vi kan få sikret, at man har et godt sted at bo i Danmark.
Men for lige en gang til at fortælle om, hvad den her pakke egentlig indeholder - det var der nogle ordførere der var lidt i tvivl om - vil jeg sige, at vi for det første sætter ind et af de steder, hvor der skal sættes ind: Hvordan sikrer vi, at vores byggeri bliver lidt billigere og lidt bedre?
Jeg tror, at hr. Keld Albrechtsen var inde på i sin ordførertale, at det er noget af det, der er afgørende for, at vi også for fremtiden kan bygge gode og billige boliger.
For det andet ser vi på de almene boliger.
Kommunerne vil gerne diskutere under kommuneforhandlingerne, hvor høj grundkapitalen skal være.
Og vi indfører medejerboligen, så vi kan sikre, at den almene sektor kan tiltrække mange forskellige slags mennesker.
På ungdomsboligområdet vil vi ikke finde os i, at man som ung kan få et sted at læse, men ikke kan få en bolig at bo i.
Derfor sætter vi gang i et forholdsvis stort byggeri af ungdomsboliger baseret på et fællesskab, for på den måde får
man både et fællesskab i Fælles 4'eren, ud over at man får en god bolig at bo i.
750 boliger om året.
Pensionskassebyggeri synes vi også er vigtigt at have med for at sikre mangfoldigheden.
Vi skal nemlig også have mangfoldighed på vores boligmarked.
Der skal være mange forskellige boligtyper at vælge imellem, og derfor vil vi også gerne have gang i noget pensionskassebyggeri.
Den sidste del af pakken er de støttede andelsboliger.
Der er mange, der gerne vil have støttede andelsboliger.
Vi kan se, at der rundtomkring i landet opstår nogle virkelig gode fællesskaber af bl.a. seniorer, som gerne vil lave seniorbofællesskaber, som gerne vil være med til både at have en god bolig og også have det forpligtende fællesskab, som gerne vil have et sted, de kan være trygge ved at bo.
Det mener vi i regeringen er en meget god måde at bo på.
Den vil vi meget gerne støtte.
Derfor forhøjer vi kvoten af andelsboliger fra 1.000 til 1.800 boliger.
Alt i alt mener vi, at det her er en velafbalanceret boligpakke, der kan være med til at sætte ind nogle af de steder, hvor vi har problemer på boligområdet.
Jeg glæder mig til hen over sommeren at diskutere den, og jeg glæder mig til at fremsætte lovforslag, når vi mødes igen til oktober.
Afslutningsvis vil jeg godt sige, at debatten her har vist, at vi jo ikke er grundlæggende uenige om, hvordan vores byer skal udvikle sig.
Det er jeg godt tilfreds med.
Debatten har også vist, at det er vigtigt at have visioner for vores byers udvikling, ikke alene fra Folketingets side, men så sandelig også ude i kommunerne, hvor politikken skal gennemføres.
Jeg glæder mig derfor til at se resultaterne af de kommende års bypolitiske indsatser.